Verket presenterer veldig grunnleggende problemstillinger i forhold til det å se. Horisonten, vertikalen. Speiles i referansen til sikte - men det brytes i skjevheten mellom de to vertikale linjene. Det gir også en effekt og refleksjon rundt det som skjer når man ser i bevegelse - at man går rundt og beveger seg mens man ser. Interessant tittel, den åpner opp for disse betraktningene uten å avgrense arbeidet. Det er en strøken gjennomføring og utførelse, ikke noe fiksfakserier. Ærlig og enkel. Analytisk modernisme, men knyttet til minimalismen.

BKH Hovedstipend 60.000,- «Uten Avstand» Bente Knudsen Sanden

Juryen lot seg fascinere av den enkle, men svært effektive teknikken hvor vanlige kjøkkensikter kaster skygger på veggen, og som blir tredimensjonale når betrakteren vipper siktene i ulike retninger. Ved hjelp av veldig enkle, analoge virkemidler skapes et uttrykk som vi vanligvis forbinder med høyteknologisk digital animasjon. På denne måten leker kunstneren seg i et landskap som ligger et sted mellom fotografiet og skyggeteateret, noe som understrekes av de teatrale maskene som er preget inn i siktene, og som kommer til live gjennom betrakterens interaksjon med arbeidet. Verket problematiserer også kvinnerollen, ved at kvinnelige kroppsdeler er preget inn i kjøkkenredskaper.

BKH Stipend 20 000,- «Female Reflections» Linda Lind

Tittelen på arbeidet plasserer både kunstner og publikum som observatører til et urbant hverdagsliv. Her lar hun en nedtonet scene utspille seg, som ved første øyekast kan virke tidløs, men ved nærmere ettersyn gjenkjennes objekter som kan plasseres i vår tid, for eksempel en mobiltelefon og en moderne barnevogn. Historiene i bildet er underspilt, men har likevel en sterk tilstedeværelse og en intensitet som vokser etter hvert som man betrakter bildet. Disse subtile kvalitetene, kombinert med en presis bruk grafiske virkemidler i en egenutviklet, grafisk teknikk imponerer juryen.

BKH Stipend 20 000 «I’m not actually involved» Ellen Karin Mæhlum

Belgfuglen er tilstede i rommet som en mytisk figur. Dens budskap er uavklart, den bærer med seg et timeglass som ikke kan snus, og har på den måten noe fatalistisk over seg. Kombinasjonen av assosiasjonene til et mystisk vesen og den formale utførelsen av verket skaper en helhet med stor tolkningsdybde. Spesielt merker juryen seg det fine trearbeidet.

BKH Stipend 20 000 «Belgfuglen» Ånond Versto

Verket bærer preg av en tydelig og dyp materialforståelse, og referansene til treets reise mellom ulike stadier, fra sin opprinnelige form, via industriell bearbeidelse, tilbake til det organiske gjennom kunstnerens nitidige bearbeidelse. Både størrelsen, proporsjonene og utformingen av skulpturen skaper assosiasjoner til menneskekroppen. Dette forsterkes av skulpturens glatte innside, og de organaktige formene som befinner seg der, i kontrast mot den røffere utsiden.

TKS kunsthåndverk pris 10 000 «Songs from the Woods» Irene Haslum

Kunstnerens arbeid fascinerer juryen gjennom sin intensitet og måten det krever betrakterens oppmerksomhet på. Slike virkemidler er ikke alene nok til å imponere, men gjennom nærmere betraktning blir det tydelig at kunstneren har en dypere intensjon med bildet enn bare å sjokkere. Arbeidet problematiserer kjønnsidentitet gjennom et spill mellom ulike figurer og symboler, hvor kvinnelige og mannlige kroppsdeler framstilles som mekaniske og utbyttbare. På denne måten skaper kunstneren en ambivalens som er egnet til å sette i gang refleksjon.

TKS Stipend Billedkunst 10.000,- «Uten tittel» Manfred Evertz

Lyrisk abstraksjon er et ord juryen vil bruke for å beskrive dette arbeidet, og kunstneren befinner seg i en tradisjon hvor vi finner malere som Inger Sitter og Gunnar S. Gundersen. Gjennom abstraksjon løses et landskap opp, og farger og komposisjon kommer i fokus. På denne måten skaper kunstneren et rom hvor vi kan reflektere over forholdet mellom maleri og natur.

Skien kommunes stipend «I det grønne» Øystein Selmer

Utgangspunktet for arbeidet er street photography-tradisjonen. Men hvor denne tradisjonen gjerne hadde som mål å fange øyeblikk som opphøyde det hverdagslige til et symbolsk nivå, klarer kunstneren her å ivareta hverdagens umiddelbarhet gjennom å formidle et øyeblikk som er uavklart og tilfeldig. Denne ambivalensen og fraværet av store budskap og symbolikk gjør at Andersen videreutvikler tradisjonen han står i hen mot en mer moderne visuell kultur. I dag krever instagram og facebookkulturen at bilder er lett lesbare og med tydelige budskap. Som alternativ til dette tilbyr kunstneren oss her et alternativ som er åpent og med rom for tolkning.

Porsgrunn kommunes stipend «Staircase» Hans Georg Andersen

Ved å fotografere direkte forfra og understreke dets tilstedeværelse som objekt, fjerner kunstneren pissoarets egenskaper som bruksgjenstand og understreker gjennom den deskriptive tittelen dets estetiske verdi som form. Han løfter det hverdagslige og unseelige og krever at betrakteren ser etter objektets formale egenskaper. Ikke bare de formale egenskapene i selve pissoaret, men også flekkene på veggen, er med på å problematisere forholdet mellom høy og lav kultur, og kunsten som et rom for opphøyelse av selv de mest basale kroppsfunksjoner.

BitElite stipend «Hvitt objekt» Jørn Roeim

Juryen lot seg sjarmere av den nærmest provoserende lettheten og tilsynelatende lemfeldige materialbruken i dette arbeidet. Denne lettheten tilfører arbeidet en poetisk og humoristisk verdi som retter fokus mot maleriets teatrale egenskaper, understreket av en nærmest arrogant tounge-in-cheek referanse til Federico Fellini. Arbeidet splittet juryen og la grunnlaget for en svært interessant diskusjon, akkurat som god kust skal.

Samlestipend øvrige kommuner «Bærekraftig selvmedfølelse» Odd Fredrik Heiberg

Skien, 8.6.2016,

Ruben Steinum

Sidsel Hanum

Erik Friis Reitan